Masakr na Kapiji
Masakr na Kapiji poznat i kao Zločin nad tuzlanskom mladošću jest ratni zločin počinjenih nad civilima Tuzle 25. maja 1995. godine. VRS je tog dana u 20 sati i 55 minuta sa Ozrena ispalila granatu na tuzlanski korzo, sastajalište mladih poznato kao Kapija. Granata je ubila 71 građanina Tuzle, a preko 150 ranila. Prosjek starosti poginulih građana Tuzle je bio oko 24 godine starosti. Novak Đukić, bivši oficir Vojske Republike Srpske uhapšen je u Banjoj Luci 7. novembra 2007. U vrijeme masakra Đukić bio je zapovjednik Taktičke grupe Ozren. Suđenje mu je započelo 11. marta 2008. godine. Dana 12. juna 2009, Đukić je proglašen krivim i osuđen na zatvorsku kaznu u trajanju od 25 godina.